#JongStemme: Gemaskerde identiteit | Maroela Media
#JongStemme: Gemaskerde identiteit
Deur Lindy Steyn
Wie is jy as die wêreld se etikette van jou verwyder is, wanneer jy op jou eie is en jou masker sonder skaam kan afhaal en asemhaal? Wie is jy sonder die "likes", "comments" en "shares" op sosiale media? Weet jy werklik wie daardie mens is, of skuil jy selfs daaragter in jou alleentyd?
Hoe meer mense ek langs my pad ontmoet, hoe meer besef ek die erns van die saak dat ons samelewing 'n identiteitskrisis beleef. Ek weet nie of ons net sosiale media kan blameer nie, maar dit speel verseker een van die grootste rolle. 'n Mens "moet" immers die jongste tendense volg en op die algoritme-trein klim, anders is jy nie "in" nie.
Dis hartseer hoe ons soek na aanvaarding in die tydelike dinge van die wêreld. Dit is 'n eindelose siklus wat homself herhaal en as jy weer kyk, bevind jy jouself in 'n plek van onsekerheid en met al die etikette wat jy langs die pad versamel het.
Die waarde van die ontdekking van wie jy is, is só onvervangbaar. As jy eers begin verstaan waarom jy reageer soos jy doen of wat jou sterkpunte en swakhede is, begin die ligte stadig, een-vir-een aangaan. Jy is geskape soos jy is vir 'n rede. Jy kan nie konstant om mense wees as jy 'n introvert is nie en jy kan ook nie heeltyd op jou eie wees as jy 'n ekstrovert is nie. Iewers moet jy herlaai en lewenslus kry.
Wanneer jy jouself begin verstaan, jou ware identiteit in die Here ontdek en ontleed, gaan daar soveel deure oop en begin jy die mense om jou ook verstaan. Elkeen van ons verskil en mens moet leer hoe om met mekaar te kommunikeer deur daardie verskille.
'n Mens is 'n baie interessante wese. Ek vind dit vreeslik fassinerend om mense se aksies te ontleed, dit wat tussen die lyne gesê word. Ek dink soms besef mense nie hulle sê meer as net die woorde wat hulle praat nie. Jy kan valsheid agter mooi beloftes hoor, of liefde agter kwaai woorde. Daar is soveel meer om te ontdek as dit wat jy kan sien.
Die jongmense van vandag is vasgevang in alles wat die wêreld wil hê hulle moet wees, selfs baie volwassenes. Hoe gaan jy in 'n verhouding met 'n geliefde, om 'n ander ten volle te verstaan en lief te hê, as jy nog nie self weet wie jy is of liefhet nie? Die enkelpad is van uiterse belang. Dit is 'n belangrike tyd in jou lewe waar jy jou menswees ontdek, so mooi soos Hy jou aanmekaargesit het.
Eendag as jy jou oë uitvee het jy 'n familie en is jou aandag verdeeld tussen vrou of man en kinders, en moet 'n mens iewers tyd maak vir selfinvestering. Ek hoor soveel ouers hieroor praat, wat nou eers die belangrikheid van die enkelpad verstaan, en besef dit is 'n rede van vele foute wat begaan is.
Ben Shapiro het 'n video op YouTube, Why aren't you 60?, en alhoewel dit na iets anders verwys, kan dit ook in 'n voorbeeld van identiteit gebruik word. Jy kan nie as 60 jaar oud klassifiseer as jy 21 is nie, die feit bly staan dat jy 21 jaar oud is. Dieselfde met identiteit, dit is wie jy is.
Die soeke na identiteit kan 'n baie moeilike pad wees. Jy gaan langs die pad mense uit jou lewe moet sny wat nie goed is vir jou nie, mense wat jou menswees net nie waardeer nie. Dit kan redelik eensaam word, want vriende raak min. Gelukkig ontdek jy die goud in die hartsmense wat wel bly en waardering wedersyds is. Ek sê as jy alleen kan wees sonder om alleen te voel, is dit 'n groot sprong in die regte rigting. Jy moet besef dat jy nie alles vir almal kan beteken nie en nie almal gaan van jou hou nie – en dit is oukei!
Daar is niks so mooi soos iemand wat weet wie hulle is en weet waarna hulle streef in die lewe nie. Iemand wat weet hulle kan nie sonder Hom nie, want dáárdie identiteit kan geensins verlore raak in die wêreld nie, dáárdie identiteit kan nie weggeneem word nie. Al skreeu die wêreld dat jy nie goed genoeg is nie, weet jy, jy is waardig.
Identiteit is een van die belangrikste ontdekkings wat jy in jou lewe sal moet maak, voordat jy die wêreld aanpak en jou reis neem na waarheen jy op pad is.
Doen die wêreld, maar meer jouself, 'n guns – een van die mees belowende – en haal jou masker af. Smyt dit in die naaste asblik, net soos jy in elk geval elke dag wil doen met die huidige een wat jy moet dra. Wees anders omdat jy is, nie omdat jy wil wees nie.
Die ware jy verdien om geleef te word – leef en beleef!
Lindy Steyn is 'n BCom (Ondernemingsbestuur)-alumnus en voltydse studentewerwer aan Akademia en is tans besig met haar nagraadse studies in bemarkingsbestuur aan IMM Graduate School.